Др Милош Ковачевић, редовни професор за Савремени српски језик и Општу лингвистику

на Филолошком факултету у Београду и Филолошко-уметничком факултету у Крагујевцу

Рецензија монографије *О КОНГРУЕНЦИЈИ ПРЕДИКАТА СА ДИСЈУНКТИВНИМ СУБЈЕКТОМ У СРПСКОМ ЈЕЗИКУ* Иване Митић

Монографија Иване З. Митић *О конгруенцији предиката са дисјунктивним субјектом у српском језику* има 197 страница текста уског (single) прореда и структурисана је у пет текстуалних поглавља: а) *Увод* (1‒11), 2) *Теоријско-методолошко поглавље* (12‒58), 3) *О конруенцији предиката са дисјунктивним субјектом* (59‒104), 4) *Теоријске импликације* (105‒120), 5) *Закључак* (121‒126), с тим да иза текстуалног дела долазе за монографију неоходна поглавља: 6) *Литература* (127‒140), и 7) Извори (141‒142), као и два егземплативна "додатна" поглавља: 8) *Додатак ‒ експериментални материјал* (143‒174) и 9) *Примери ексцерпирани из корпуса* Сврак *разврстани према условима* (175‒182), а на крају је дат и 10) *Индекс појмова* и 11) *Индекс аутора.*

Као и у свакој доброј монографији и у овој се у уводном делу образлажу предмет, циљеви и хипотезе истраживања. У монографији се испитује утицај граматичких карактеристика координираних чланова, као што су вредност граматичког рода и броја, те линеарна и хијерархијска дистанца, и семантичких карактеристика – особине референције, дељење модификатора – на слагање глагола у роду у српском језику. Укратко су образложени досадашњи приступи слагању, и представљено како се ова монографија уклапа у контекст досадашњих истраживања.

Као повод и разлог писању монографије ауторка у уводу истиче "могућност примене теоријских генерализација изнетих за слагање предиката са координираним субјектом и на слагање предиката са дисјунктивним субјектом. У граматикама српског језика овај проблем уопште није препознат, а на основу документованих примера за слагање са координираним субјектом који укључују и оне са везником *или*, чини се као да се подразумева да је реч о истим примерима као и о онима са координираним субјектом, што никако не може да буде случај. Управо све наведено нас је мотивисало да емпиријско стање и теоријске поставке које важе за конјункцију проверимо и у условима дисјункције, те да на основу резултата којима располажемо по потреби ревидирамо теоријске приступе како би могли да се примене и на дисјункцију, надајући се да ће такви резултати наћи место и у новијим граматикама српског језика."

Другом поглављу насловљеном "Теоријско-методолошко поглавље" боље би, да не кажемо једино, одговарао наслов "Теоријско-меотодолошки приступ (или пак "аспекти")", јер је именица "поглавље" у наслову плеонастична, па следствео и садржајно "празна". Ово је поглавље подељено у седам потпоглавља: у првом се описује природа слагања предиката са дисјунктивним субјектом у српском језику, те дефинише дисјунктивни субјекат. Друго и треће потпоглавље доносе преглед досадашњих истраживања о слагању предиката са субјектом, традиционално, те формално усмерена, а четврто разматра истраживања у којима се предикат слаже са различитим контролорима у роду и броју. У петом потпоглављу дата су досадашња истраживања о слагању предиката са дисјунктивним субјектом, док су у шестом образложени предмет истраживања, те дефинисане хипотезе и предикције, а у седмом су представљене методе истраживања.

У овом теоријско-методолошком делу дефинишу се појмови који су употребљени у монографији и теоријски образлаже испитивана појава. Монографија се директно наслања на ранија истраживања у формалном кључу заснована на судовима самих аутора у којима се слагање дефинише као чисто синтаксички процес, те на истраживања експерименталног типа у којима се слагање дефинише и као постсинтаксички процес. Наслања се и на ранија истраживања у српској и србистичкој литератури у којима се разматрају доступни обрасци слагања глагола у роду са координираним субјектом на корпусном материјалу. Кандидаткиња наводи да су у досадашњим истраживањима дата опречна мишљења у вези са статусом обрасца слагања какво је слагање глагола у роду са првим чланом превербалног координираног субјекта.

Друго поглавље доноси и предмет истраживања, хипотезе и предикције помоћу којих се оне тестирају, те циљеве које треба остварити. Укратко се образлаже и методологија која је употребљена у дисертацији, а која упориште проналази у истраживању Вилер Голд и др. Наведено је како су експерименти дизајнирани и спроведени, објашњено како је вршена обрада података, и образложени су критеријуми на основу којих је извршена селекција испитаника.

Треће поглавље, насловљено "О конруенцији предиката са дисјунктивним субјектом", представља централни део монографије и састоји се из пет потпоглавља. У првом потпоглављу представљен је дизајн, дискусија и резултати експеримената са судовима граматичности којима се тестира ефекат синкретизма и дисјункције. Друго доноси дизајн, резултате и дискусију за прву групу експеримената којима се тестира ефекат линеарне блискости и дисјункције (експерименти са судовима граматичности ). У трећем потпоглављу детаљно је описан дизајн, наведени су и коментарисани резултати друге групе експеримената којима се тестира ефекат линеарне блискости и дисјункције (експерименти са судовима граматичности). Сваки од делова који садрже експерименте са судовима граматичности прати и део са корпусним подацима. Четврто потпоглавље бави се улогом рода и броја у процесу слагања предиката са дисјунктивним субјектом, а у петом се, на основу поређења резултата експеримената у којима се предикат слаже са координираним и са дисјунктивним субјектом, разматра улогу типа координације приликом одређивања контролора слагања у роду у српском језику.

Проведено истраживање Иване Митић показало је да на слагање глагола са једним од чланова координираног субјекта, било са првим, било са последњим чланом, не утиче истакнутост субјекта која се тестира хипотезом. Такође, ни редослед вредности рода не утиче значајно на слагање са првим и са последњим чланом координираног субјекта: слагање са последњим чланом је најчешће употребљен образац слагања, без обзира на то да ли је последњи члан женског или средњег рода, док је слагање са првим чланом потврђено нижим нивоом учешћа. С обзиром на то да је слагање са првим чланом најјаче када је први члан модификован и хијерархијски даљи од глагола, резултати истраживања упућују да се глагол не слаже са самом именицом, него са именичком фразом која је релевантни носилац обележја именице.

За разлику од неких ранијих истраживања (нпр. Марушич и др.) која претпостављају да хијерархијска и линеарна дистанца оперишу у двема одвојеним граматикама, тако да хијерархијска дистанца одређује избор само првог, а линеарна дистанца само последњег члана конјункције за контролора слагања, резултати истраживања Иване Митић показују да линеарна дистанца као секундарни фактор утиче и на слагање са првим чланом координираног субјекта. Ауторка примећује да умањење линеарне дистанце између првог члана конјункције и глагола повећава шансу да се глагол сложи са првим чланом, што директно утиче на смањено учешће слагања са последњим чланом, односно да увећање линеарне дистанце између првог члана и глагола умањује шансу за слагање са првим чланом, у прилог слагања са последњим чланом. Из ових резултата, Ивана Митић, супротно ранијој литератури, изводи закључак да су хијерархијска и линеарна дистанца фактори који утичу на слагање у оквиру једне граматике, бранећи став да сви резултати могу бити објашњени у комбинацији линеарне и хијерархијске хипотезе, коју је именовала као комбинована хипотеза.

У четвртом поглавље насловљеном "Теоријске импликације" доводе се у везу теоријске поставке и резултате претходних истраживања са резултатима ауторкиног истраживања и издвајају начини на које у монографији презентовани резултати надопуњују и редукују постојеће теорије, чиме се даје и шира слика дисјункцијског слагања на материјалу српског језика.

У овом поглављу, на основу резултата којима располаже, кандидаткиња, дакле, модификује доступне теоријске приступе и моделе, и формулише дефинитивне одговоре на питања учествује ли синтакса и учествује ли фонологија у одређивању контролора слагања, те каква је улога рода и броја у одређивању контролора слагања. Закључак је да хијерархијско слагање постоји у српском језику, те да хијерархијска блискост јесте фактор који утиче на слагање са првим чланом. Пошто повећање хијерархијске дистанце саме именице од глагола не умањује шансу да се глагол сложи са првим чланом, ауторка тврди да се глагол не слаже са именицом већ са целим конјунктом. Линеарна блискост утиче не само на слагање са последњим чланом него и на слагање са првим чланом конјункције. Ивана Митић тврди да се обрасци слагања међусобно "надмећу": умањена линеарна дистанца између првог члана и глагола јача слагање са првим чланом, што умањује линеарно слагање, а увећана линеарна дистанца између првог члана и глагола слаби слагање са првим чланом, те је линеарно слагање значајно повећано.

Међу резултататима које доноси монографија Иване Митић, треба истаћи као значајан и следећи о саодносу копулативног *и* и дисјунктивног *или* с обзиром на конгруенцију с предикатом. Крећући од претпоставке "да се дисјункција у српском језику може дефинисати као раставна координација, као и да се разлика између конјункције и дисјункције огледа у начину на који везник *и*/*или* остварује интеракцију са морфофонолошким факторима као што су линеарна блискост и синкретизам", ауторка констатује да "статус хијерархијског, разрешеног и линеарног слагања није исти у конјункцији и дисјункцији", истичући "да би слагање са дисјунктивним субјектом могло да се дефинише као процес у коме је слагање у роду и броју детерминисано морфофонолошким факторима, при чему дисјункција посредована морфофонолошким факторима умањује прихватљивост разрешеног слагања, а јача прихватљивост хијерархијског. У дисјункцији је мања шанса да дође до неуспелог слагања него у конјункцији јер везник *или* због свог дистрибутивног значења утиче да један од чланова постане контролор слагања у роду пре него да се деси неуспело слагање."

У *Закључку* као петом поглављу сумирају се резултати истраживања и резимира статус хипотеза након проведених експерименталних тестова.

Кратак увид у садржај монографије Иване Митић *О конгруенцији предиката са дисјунктивним субјектом у српском језику* показује да је тема којом се ауторка бавила врло захтевна и на теоријском и на емпиријском плану. Основно питање, око кога, пре свега у несрбистичкој литератури, не постоји сагласност, а за чијим одговором трага Ивана Митић јесте: које су емпиријске чињенице и теоријске последице слагања глагола са једним чланом координираног субјекта. Чињеница да се глагол у српском језику најчешће слаже са контролором који му је линеарно ближи супротна је принципима које формулише Ноам Чомски о ограничености синтаксе на хијерархијски тип структурних односа. Резултати истраживања представљеног у монографији значајни су докази у прилог хипотезе да је конгруенција процес који укључује и фонологију. Ивана Митић притом предлаже нови модел код кога су чисто синтаксичко и слагање које укључује фонологију део исте граматике, и за овај модел нуди оригиналне доказе (пре свега то што повећана линеарна дистанца између првог члана конјункције и глагола умањује шансу да се глагол сложи са тим чланом, иако тај члан једино чисто хијерархијским слагањем може победити остале). Уз интерференцију синтаксичко-фонолошких критеријума у одређењу конгруенције, Ивана Митић у монографији даје и одговор на питање да ли род и број заједно учествују у процесу слагања. Резултати ранијих експерименталних истраживања потврђују да постоје језици у којима се род и број одвојено слажу, при чему број, у већини случајева, игра важнију улогу у односу на род приликом одређивања контролора слагања. Експериментално истраживање које је провела Ивана Митић показује раније незабележене контексте у којима род код одређивања контролора слагања односи превагу над бројем.

Штета је једино што се Ивана Митић није детаљније у монографији позабавила и нормативним статусом новооткривених типова конгруенције, како би они ушли у нормативно-граматички синтаксички систем српскога језика. Општепознато је, наиме, да све што је теоријски образложено и емпиријски потврђено, није нужно и нормативно.

А најбитнији доприноси монографије Иване Митић који увелико мењају србистички поглед на принципе конруенције предиката с више кородинираних, посебно дисјунктивних субјеката, јесу следећа четири:

1) линеарна и хијерархијска блискост одређују избор контролора слагања у оквиру исте граматике, а не у различитим граматикама реализованим у оквиру географске, социјалне и интерсубјекатске варијације;

2) линеарна блискост је фактор који утиче не само на избор последњег, већ и избор првог члана конјункције за контролора слагања;

3) род и број се одвојено репрезентују и одвојено слажу у српском језику;

4) род може победити у конкуренцији са бројем приликом одређивања контролора слагања, поготову уколико је контролор за род члан женског рода.

Кад се ти резултати упореде са граматичким србистичким ставовима о предикатској конгруенцији не само са координираним дисјунктивним субјектима него и са координираним субјектима уопште, најбоље се види какав допринос србистичкој синтакси, посебно делу који се односи на конгруенцију, представља ова монографија Иване Митић.

Због тога са задовољством као врло вредно научно дело, које представља срећан споје теорије и емпирије, и доноси немале научне новости, предлажем **да се што пре штампа** монографија Иване Митић *О КОНГРУЕНЦИЈИ ПРЕДИКАТА СА ДИСЈУНКТИВНИМ СУБЈЕКТОМ У СРПСКОМ ЈЕЗИКУ,* како би њени резултати били доступни широј научној и стручној лингвистичкој и посебно србистичкој јавности.

Београд, 5. 10. 2023. Милош Ковачевић

