Др Миланка Бабић, редовни професор за Савремени српски језик и лингвистику

Филозофски факултет Универзитета у Источном Сарајеву

Рецензија монографије *О КОНГРУЕНЦИЈИ ПРЕДИКАТА СА ДИСЈУНКТИВНИМ СУБЈЕКТОМ У СРПСКОМ ЈЕЗИКУ* Иване Митић

Монографија О КОНГРУЕНЦИЈИ ПРЕДИКАТА СА ДИСЈУНКТИВНИМ СУБЈЕКТОМ У СРПСКОМ ЈЕЗИКУИване Митић (197 страница single прореда), садржи пет поглавља у којима се теоријски разматра тема: *Увод* (1‒11), *Теоријско-методолошко поглавље* (12‒58), *О конруенцији предиката са дисјунктивним субјектом* (59‒104), *Теоријске импликације* (105‒120), *Закључак* (121‒126, те два поглавља која представљају анализирани материјал: *Додатак ‒ експериментални материјал* (143‒174) и *Примери ексцерпирани из корпуса* Срвак *разврстани према условима* (175‒182), а уз њих и она „техничка“ поглавља која су у научној књизи неопходна, а у која спадају: *Литература* (127‒140) и *Извори* (141‒142), *Индекс појмова* и *Индекс аутора.*

У уводном дијелу ауторка образлаже проблем конгруенције чланова субјекатске дисјунктивне синтагме са предикатом, при чему се ради о синтагматским члановима који се међусобно разликују у роду и/или броју. Полазећи од резултата претходних истраживања која се односе на слагање предиката са координираном субјекатском синтагмом, у оквиру којих су издвојени типови слагања као што су *хијерархијско* слагање (слагање предиката са првим чланом синтагме), *линеарно* (слагање предиката са посљедњим чланом субјекатске синтагме), *комбиновано* (слагање са различитим контролорима у роду и броју) и *разријешено* (слагање у мушком роду множине) – ауторка, као једно од циљних, поставља питање да ли су сви ти обрасци слагања заступљени и у дисјункцији. Образлажући циљеве и хипотезе најављује да ће истраживање обухватити граматичке карактеристике рода и броја координираних чланова, линеарну и хијерархијску дистанцу, као и семантичке карактеристике. У суштини, као примарни циљ истраживања у монографији се поставља утврђивање фактора који утичу на процес слагања предиката са дисјунктивном субјекатском синтагмом, што се утврђује, на једној страни, на основу експеримента који показује како су граматичност и прихватљивост разних образаца слагања вредновали изворни говорници српског језика, односно анализом примјера из *Српског мрежног корпуса*, на другој страни, уз успостављање паралеле са сазнањима из граматика српског (српскохрватског) језика и литературе.

Друго поглавље („Теоријско-методолошко поглавље“) подијељено је у седам потпоглавља. У првом се описује природа слагања предиката са дисјунктивним субјектом у српском језику, те дефинише дисјунктивни субјекат. Друго и треће потпоглавље доносе преглед претходних, традиционално и формално усмјерених истраживања о слагању предиката са субјектом, а четврто разматра истраживања у којима се предикат слаже са различитим контролорима у роду и броју. У петом потпоглављу дата су претходна истраживања о слагању предиката са дисјунктивним субјектом, док су у шестом образложени предмет истраживања, те дефинисане хипотезе и предикције, а у седмом су представљене методе истраживања. У овом поглављу дефинишу се појмови који су употријебљени у монографији и теоријски образлаже испитивана појава. Ауторка у односу према ранијим истраживањима скреће пажњу на у њима изнесена опречна мишљења у вези са статусом обрасца слагања какво је слагање глагола у роду са првим чланом превербалног координираног субјекта, те образлаже методологију за коју се у изради монографије опредијелила, а која је заснована на истраживању Вилер Голд и др. Описан је дизајн и начин споровођења експеримената, критеријуми за избор испитаника, као и како је вршена обрада података. Функцију експеримента у истраживању ауторка образлаже на сљедећи начин: „Циљ свих спроведених експеримената са судовима граматичности јесте да се утврди на који начин синкретизам и линеарна блискост у условима дисјункције утичу на степен прихватљивости хијерархијског, линеарног, разрешеног и комбинованог слагања, те да се емпиријски тестира прихватљивост наведених образаца слагања код изворних говорника савременог српског језика. Шире гледано, наш циљ је да утврдимо који фактори доприносе одређењу контролора слагања у роду у условима дисјункције, те да ли долази до интеракције између рода и броја и на који начин се она рефлектује у погледу избора контролора слагања.“

Треће поглавље, насловљено „О конгруенцији предиката са дисјунктивним субјектом“, централни је дио монографије и састоји из пет потпоглавља. У првом потпоглављу је представљен дизајн, дискусија и резултати експеримената са судовима граматичности којима се тестира ефекат синкретизма и дисјункције. У другом потпоглављу дат је дизајн, резултати и дискусија за прву групу експеримената којима се тестира ефекат линеарне блискости и дисјункције у експериментима са судовима граматичности. У наредном потпоглављу такође је описан дизајн, пријављени су и коментарисани резултати друге групе експеримената којима се тестира ефекат линеарне блискости и дисјункције. Та потпоглавља која садрже експерименте са судовима граматичности прате и детаљно описани корпусни подаци. У петом потпоглављу разматра се улога рода и броја у процесу слагања предиката са дисјунктивним субјектом и на основу поређења резултата експеримената у којима се предикат слаже са координираним те са дисјунктивним субјектом, разматра се улогу типа координације при одређивању контролора слагања у роду у српском језику. Резултати истраживања представљени су у графиконима и низом упоредних статистичких вриједности различитих категорија и показују да је најчешћи тип слагања предиката са субјектом у ствари слагање са последњим чланом синтагме, без обзира на то да ли је последњи члан женског или средњег рода, док је слагање са првим чланом мање фреквентно, односно да је најчешће када је први члан модификован и хијерархијски даљи од глагола. Резултати истраживања упућују да се глагол не слаже са самом именицом, него са именичком фразом која је релевантни носилац обиљежја именице.

У четвртом поглављу („Теоријске импликације“) ауторка доводи у везу теоријске поставке и резултате претходних истраживања са резултатима свога истраживања и представља начине на које резултати њеног истраживања допуњавају и модификују постојеће теорије. Ти резултати први пут у српској синтакси дају ширу слику слагања дисјунктивног субјекта са предикатом на српском језичком корпусу. Ауторка фактички редефинише и претходне теоријске приступе и моделе и прецизно дефинише каква је улога рода и броја у одређивању контролора слагања. Она показује да хијерархијско слагање постоји у српском језику и да је хијерархијска блискост фактор који утиче на слагање са првим чланом. Такође показује и да линеарна блискост утиче не само на слагање са последњим чланом него и на слагање са првим чланом конјункције. Умањена и увећана линеарна дистанца дјелују тако што умањена линеарна дистанца између првог члана и глагола јача слагање са првим чланом, чиме је умањено линеарно слагање, док увећана линеарна дистанца између првог члана и глагола слаби слагање са првим чланом, чиме је линеарно слагање значајно повећано.

У петом поглављу дати су закључци. Уз интерференцију синтаксичко-фонолошких критеријума у одређењу конгруенције, Ивана Митић у монографији даје и одговор на питање да ли род и број заједно учествују у процесу слагања. Њена монографија, у ствари, даје одговор на питања како:

1. „дисјункција, линеарна блискост, синкретизам и вредност граматичког рода и броја утичу на одабир контролора слагања у роду када се синкретични дисјунктивни субјекат састоји из чланова различитог рода и броја
2. дисјункција, линеарна блискост и синкретизам утичу на избор различитих контролора за слагање у роду и за слагање у броју
3. дисјункција, линеарна блискост и вредност граматичког рода утичу на разрешење опционалности између слагања са првим и последњим чланом дисјунктивног субјекта када се дисјунктивни субјекат састоји из чланова мушког и женског/средњег рода множине у оба могућа редоследа
4. дисјункција и конјункција утичу на разрешење опционалности између слагања са првим, последњим чланом и разрешеног слагања, када се координирани/дисјунктивни субјекат састоји из чланова истог/различитог броја (једнина и множина у оба могућа редоследа; множина) и различитог рода (женски и средњи у оба могућа редоследа)“.

Одговори које на та питања монографија Иване Митић доноси представљају сасвим нову теорију конгруенције предиката и субјекта, односно чланова субјекатске дисјунктивне синтагме са предикатом. Они показују да:

* морфофонолошки фактори какав је линеарна блискост у спрези са граматичким факторима какав је род (мушки и средњи), те са семантиком везника имају утицаја на настанак хијерархијског слагања;
* линеарна блискост представља фактор који утиче не само на избор последњег, већ и избор првог члана конјункције за контролора слагања – на слагање са последњим чланом поред морфофонолошких и граматичких фактора може утицати и семантика везника;
* разријешено слагање у дисјункцији није фреквентан, но јесте прихватљив образазац, али када се као диференцијални фактор укључи семантика везника, усљед јаке опционалности између слагања са првим и посљедњим чланом, прихватљивост разријешеног слагања опада;
* род и број се одвојено репрезентују и одвојено слажу у српском језику;
* у конкуренцији са бројем род је јачи фактор одређивања контролора слагања, нарочито када је контролор за род члан женског рода.

Дати и бројни други резултати проведеног истраживања су не само иновативни него и систематични и показују математичком прецизношћу релације између издвојених и анализираних фактора конгруенције, односно представљају монографију Иване Митић као дјело које даје вриједан допринос српској синтакси. Монографија примјеном функционалног теоријско-емпиријског приступа анализи грађе представља и добар и подстицајан примјер за приступ будућим истраживањима конгруенције чланова реченице српског језика. Зато са задовољством предлажем издавачу да монографију Иване Митић О КОНГРУЕНЦИЈИ ПРЕДИКАТА СА ДИСЈУНКТИВНИМ СУБЈЕКТОМ У СРПСКОМ ЈЕЗИКУ штампа и тако је учини доступном стручно и научно оријентисаним читаоцима.

Источно Сарајево, 10. 10. 2023. Миланка Бабић

